Source: https://domov.sme.sk/c/20461168/najvyssi-sud-vzal-do-vazby-sefa-vydieracskej-skupiny-zo-zahoria.html
Timestamp: 2017-12-17 12:09:54+00:00
Document Index: 193530

Matched Legal Cases: ['súd ', 'súd ', 'súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ', 'súd ', 'Súd ', 'súd ', 'súd ', 'súd ', 'Súd ']

Najvyšší súd vzal do väzby šéfa vydieračskej skupiny zo Záhoria - domov.sme.sk
Najvyšší súd vzal do väzby šéfa vydieračskej skupiny zo Záhoria
Štvrtecký sa niekoľkokrát nezúčastnil na verejnom zasadnutí, na ktorom mal súd rozhodnúť o výške jeho trestu.
16. feb 2017 o 14:11 SITA
Miroslav Štvrtecký (v strede).(Zdroj: TASR)
BRATISLAVA. Miroslava Štvrteckého, právoplatne odsúdeného v kauze vydieračskej skupiny zo Záhoria vo štvrtok vzal Najvyšší súd SR do väzby.
Agentúru SITA o tom informoval hovorca NS SR Boris Urbančík. Štvrtecký sa niekoľkokrát nezúčastnil na verejnom zasadnutí, na ktorom mal najvyšší súd rozhodnúť o výške jeho trestu, pričom argumentoval zdravotnými dôvodmi. Súd preto nariadil jeho predvedenie za pomoci polície, aby jeho stav preverili.
Na zasadnutí chýbal
Ostatným členom skupiny, ktorí podali odvolania proti verdiktu Špecializovaného trestného súdu zo septembra 2015, v rámci ktorého im v opakovanom konaní uložili tresty za zločinecké aktivity, odvolací súd tresty potvrdil začiatkom novembra.
Šéf skupiny však na zasadnutí chýbal, súdu totiž oznámil, že je hospitalizovaný. Preto bol vyčlenený na samostatné konanie.
To bolo pôvodne stanovené na december, pre opätovné ospravedlnenie obžalovaného zo zdravotných dôvodov ho však zrušili. Následne sa nedostavil ani na zasadnutie vytýčené na február.
Špecializovaný trestný súd v Pezinku uložil členom skupiny v septembri 2015 tresty v rozmedzí od štyroch do 21 rokov. Prípadom sa pritom zaoberal už po druhýkrát.
Tresty pre páchateľov
Samotnému šéfovi vydieračskej skupiny Miroslavovi Štvrteckému v septembri minulého roku Špecializovaný trestný súd vymeral trest 21 rokov väzenia.
Stalo sa to v rámci pojednávania o určení výšky trestu pre právoplatne odsúdených páchateľov. Trest 20 rokov dostal člen skupiny Patrik Šnajder.
Na osem rokov väzenia odsúdili ďalšieho kľúčového člena skupiny Petra Havlíčka. Podľa predsedu senátu v tomto prípade súd zohľadnil to, že sa k činom priznal, oľutoval ich a aktívne pomáhal v odhaľovaní trestnej činnosti.
Zdeňek Uhlíř dostal sedem rokov, Jozef Fila a Jozef Helt po šesť rokov, Radim Chanečka päť rokov a deväť mesiacov, Martin Jamrich päť rokov a šesť mesiacov a Rastislav Zajc štyri roky.
Odsúdený na 24 rokov
Miroslava Štvrteckého, ktorého vydieračská skupina pôsobila prevažne na Záhorí, Špecializovaný trestný súd pôvodne právoplatne odsúdil na 24 rokov väzenia.
Trest mu vymerali v roku 2010 a vo februári 2011 ho potvrdil aj Najvyšší súd SR. Vo väzení už strávil deväť rokov. Tam aj požiadal o obnovu konania, čomu Špecializovaný trestný súd 15. júna 2015 vyhovel.
Povolili mu však len konanie pre rozhodnutie o výške trestu, nie pre rozhodnutie o vine. Voči tomuto rozhodnutiu sa odvolal, a tak o obnove konania rozhodoval senát najvyššieho súdu. Aj ten nakoniec povolil obnovu konania, tiež však len pre rozhodnutie o výške trestu.
Spis prípadu však Špecializovanému trestnému súdu doručili z najvyššieho súdu až po niekoľkých dňoch. Súd následne rozhodol o vzatí Štvrteckého do väzby, ale bolo to až osem dní po rozhodnutí o povolení obnovy konania, čo znamená, že bol prekročený zákonný limit na takéto rozhodnutie.
Preto sa Štvrtecký proti rozhodnutiu o vzatí do väzby odvolal a najvyšší súd ho prepustil na slobodu. Rovnako sa tak stalo v prípade členov jeho skupiny. Špecializovaný trestný súd aj najvyšší súd po medializácii prípadu zverejnili vyhlásenia, v ktorých trvajú na tom, že v prípade nepochybili.
17. dec 2017, o 9:05 Kočner si nárokuje od Ruska ďalšiu zmenku za 26 miliónov eur
7. dec 2017, o 12:15 Expolicajt Tiefenbahch sa z pojednávania ospravedlnil z rodinných dôvodov
3. dec 2017, o 14:06 Súd bude v kauze vraždy v Boston pube opäť vypočúvať svedkov z prostredia piťovcov
2. dec 2017, o 16:25 V kauze platinové sitká stanovili ďalšie pojednávanie